Det var en gang den store stygge ulven lurte Rødhette og spiste både henne og bestemoren før jegeren kom og reddet dagen.

Det var en gang den store stygge ulven jaktet på de tre søte små grisene for å spise dem.

Det var en gang den store stygge ulven drepte alle sauene våre, angrep hundene våre, og skremte barna på vei til skolen.

Du har sikkert hørt disse eventyrene, kanskje utenom det siste, som mange mener slett ikke er et eventyr.

Hva kan et dyr med et så stygt rykte ha gjort for å fortjene det? Dreper ulven alle sauene? Angriper den hundene? Er barna virkelig i fare?

Ulven står for under to prosent av sauetapet. Ifølge Verdens naturfond, dør de fleste sauer av andre naturlige årsaker enn rovdyr.

At ulv angriper hund, skjer bare syv ganger årlig. Ifølge forskere, er dette jakthunder som beveger seg inn i ulvens områder.

Trues barna på skoleveien? Ulv har ikke angrepet et menneske i Norge på over to hundre år.

Det er ulven som frykter det store stygge mennesket.

Det er ulven som er kritisk truet. Ett hakk unna å utryddes fra norsk natur.

Lagrene overfylles av sauekjøtt vi ikke spiser, - mens ulvevalper skytes.

Kan du forstå det? For meg virker det som vi tror på eventyr.

Hatet mange føler for ulv i dag, har ikke alltid vært der.

Fra tidenes morgen har vi mennesker hatt en spesiell kontakt med ulvene. Vi temmet dem, mens de voktet over oss, og fra det fikk vi hunden, vår beste venn.

Jeg satt i sofaen sammen med hunden min, Albus. Vi hørte melodien av isbilen og da spratt Albus opp, la hodet bakover og ulte som en ulv.

Tenk at min lille krølldott har instinkter som får ham til å ule.

Jeg blir forvirret av at vi kan hate ulven, når vi har så mye kjærlighet for hunden.

Ulven har sylskarpe tenner og et tvilsomt rykte.

Jeg forstår at bønder, hundeeiere, og foreldre frykter for sine søte små. Men likevel gir det ikke mening.

Hunder har også skarpe tenner, dreper sau, angriper andre hunder, og kan dessverre bite barn. Likevel vil politikerne aldri si at vi må skyte alle hunder, slik justisministeren vår vil skyte ulvene.

Mens hunder, husdyr og mennesker snart tar opp all plass på jorden, forsvinner ville dyr i et skremmende tempo. Vi er midt i en masseutryddelse.

Norge har en av Europas minste ulvebestander, på under hundre ulver.

Likevel skytes ulven lovlig.

Den trues også av ulovlig jakt.

Vi mennesker jakter i flokk på ulven.

Fortellingen om ulven er at den er en farlig skurk. Sannheten er at den bare vil leve, som en del av naturen.

Et kjent utrykk er ulv i fåreklær. Men hvem går egentlig i fåreklærne?

Tenk deg om, -

Før du tror på eventyrene om den store stygge ulven.

Før du stemmer på partier som bidrar til å utrydde rovdyr i Norge.

Tenk på ulven. Bruk stemmen din. La den fredelige ulven ule!